Folketing
2001-03-28

Derom kan der ikke herske nogen tvivl. Det, der nok også bør sættes til debat, er så, om de midler der bliver tilført folkeskolerne, bliver brugt rigtigt, og hvad de bliver brugt til. Jeg er godt klar over, at vi også tit har haft diskussioner om det, og fra politisk side har man sagt gang på gang, at der ikke rigtig er noget grundlag for debatten. Så er vi tilbage igen: Hvorfor bliver det så rejst så tit også i pressen, at der er problemer, at der f.eks. nogle steder er for dårlige skolebøger? Faktisk har der også nogle steder været eksempler på, at man mangler bøger. Hvis vi tager faget dansk og i særdeleshed færdighederne i dansk, er det jo også noget, der har været en del til debat. Det har været fremme i forskellige analyser, at der er alt for mange personer i Danmark, som mangler de grundlæggende færdigheder i læsning og stavning.